শরণ নেওয়ার শুরু ১৯৫৯ সালের ১০ মার্চ। লাসায় ওই দিন দখলদার চিনা সৈন্যদের বিরুদ্ধে গণঅভ্যুত্থান ঘটে। আজকের চতুর্দশ দালাই লামা, যাঁর বয়স তখন চব্বিশ, এবং অবলোকিতেশ্বরের পুনর্জন্ম হিসেবে যিনি সমগ্র তিব্বতের অবিসংবাদী ধর্মীয় এবং রাজনৈতিক নেতা তাঁর চার বছর বয়স থেকেই, তাঁকে চিনারা ওই দিন তাদের শিবিরে একটা মামুলি সিনেমা দেখতে আসার আমন্ত্রণ জানিয়েছিল। তবে অনুরোধ ছিল তিনি যেন একা আসেন, দেহরক্ষী ছাড়া। কু-অভিপ্রায়ের গন্ধ পেয়ে লাসার তিরিশ হাজার বাসিন্দা দালাই লামাকে তাঁর নরবুলিংকার বাগানবাড়িতে ঘিরে রাখে। একটা মাছিকে হত্যা করাও যাদের অনায়ত্ত থেকে গেছে বহুকাল, সেই কোণঠাসা তিব্বতিরা চিনা শিবিরে শিবিরে ইটপাটকেল ছুড়তে থাকে। জবাবে চিনারা লাসার রাস্তায় ট্যাঙ্ক নামায়। নেহাতই অসম বিপ্লব। চাপানউতোরে সাত দিন কাটে। ১৭ই মার্চ দুপুরে নরবুলিংকা বাগানবাড়ির পুকুরে দু’দুটো গোলা এসে পড়ে। আর ওই দিন মধ্যরাত্রে ঝুড়িনৌকোয় কিচু নদী পার করিয়ে দালাই লামাকে ছদ্মবেশে চিনাশূন্য ‘লাম’ প্রদেশের ওপর দিয়ে ভারতের দিকে রওনা করিয়ে দেওয়া হয়। সঙ্গে আসেন প্রায় সতেরো হাজার মানুষ, বলতে গেলে তিব্বতের অন্তরটাই।